சோம்சூக்லா

**சோம்சுக்லா** (*Shomshuklla*) என்பவர் இந்திய திரைப்பட இயக்குநர், திரைக்கதை எழுத்தாளர், நாடகக் கலைஞர், பாடகி மற்றும் எழுத்தாளர் ஆவார்.

## ஆரம்ப வாழ்க்கை
சோம்சுக்லா கொல்கத்தாவில் பெங்காலி பெற்றோருக்கு மகளாகப் பிறந்தார். இவரது தந்தை சாந்திநிகேதனில் இரவீந்திரநாத் தாகூரின் மாணவராக இருந்தார்; தாய் விரிவுரையாளராகப் பணியாற்றினார். ஏழு வயதில், “டக்ஷிணீ” என்ற புகழ்பெற்ற இசைப் பயிற்சி நிலையத்தில் சேர்ந்து இரவீந்திர சங்கீதம் கற்றார். 1985ஆம் ஆண்டு, கொல்கத்தாவில் பேருந்தில் பயணம் செய்தபோது பாசுகர் தாசு என்பவரைச் சந்தித்தார். இவர்கள் ஆறு மாதங்களில் திருமணம் செய்து கொண்டனர். 1989ஆம் ஆண்டு, உதித்வானு தாஸ் என்ற மகன் பிறந்தார். 1990ஆம் ஆண்டு, அகமதாபாத் நகரத்திற்குக் குடிபெயர்ந்து, பண்டித் ஜஸ்ராஜின் சீடரான கிருஷ்ணகாந்த் பாரேக் அவர்களிடம் இசையைக் கற்றார்.1995 ஆம் ஆண்டு, தனது கலை வாழ்க்கையைத் தொடங்க மும்பைக்குச் சென்றார். இங்கு பிரபல இசைக் கலைஞரான பிரபா அத்ரே அவர்களிடம் பாரம்பரிய இசையைக் கற்றார். இவர் “ஏஷியன் ஏஜ்” நாளிதழில் உறவுகள் குறித்து கட்டுரைகள் எழுதியதுடன், உள்துறை அலங்கார வடிவமைப்பாளராகவும் பணியாற்றியுள்ளார்.

## தொழில்
### இசை
சோம்சூக்லாவின் முதல் இந்தி பாப் இசைத் தொகுப்பு “தின் தாரா” 1998ஆம் ஆண்டு வெளியானது. இது டைம்ஸ் மியூசிக் நிறுவனத்தால் தயாரிக்கப்பட்டது.அவரது இரண்டாவது இசைத் தொகுப்பு “ராஹியேன்” 2001 ஆம் ஆண்டு வெளியானது. இதற்கான காணொளி பிரான்சின் கோர்சிகா தீவில் படமாக்கப்பட்டது.2003 ஆம் ஆண்டு, “கிளிம்ப்ஸ்” என்ற ரீமிக்ஸ் இசைத் தொகுப்பை வெளியிட்டார்.“கஃபே காலிகாட்” (2004) மற்றும் “கொல்கத்தா ஜாம்” (2006) ஆகியவை ரவீந்திர சங்கீதத்தை உலக இசை வடிவில் இணைத்த இசைத் தொகுப்புகளாகும்.“எலெக்ட்ரிக்” (2005) அவரது பின்னைய இசைத் தொகுப்புகளில் ஒன்றாகும்.2008 ஆம் ஆண்டு வெளியான “சோனிக் ஃப்ரேம்ஸ்” அவரது கடைசி பாடகி இசைத் தொகுப்பாகும்.மேலும், “முக்தோ பாகி” (2001) மற்றும் “சுயே ஜேதே மூன்” (2003) என்ற இரண்டு பெங்காலி நவீன பாடல் இசைத் தொகுப்புகளையும் வெளியிட்டுள்ளார்.

### கவிதை
2006ஆம் ஆண்டு, ரூபா பதிப்பகத்தின் மூலம் “ஐ ஹாவ் சீன் தட் ஃபேஸ் பிபோர்” என்ற தனது முதல் கவிதை நூலை வெளியிட்டார். 2007ஆம் ஆண்டு, “க்ளோஸ் எவ்ரி டோர்” என்ற இரண்டாவது கவிதை நூலை எழுதியார்.  இந்த நூல் மும்பையில் வெளியிடப்பட்டது. 2009ஆம் ஆண்டு, “செகண்ட்ஸ் பிபோர் சன்ரைஸ்” என்ற மூன்றாவது கவிதை நூல் வெளியானது. இதே ஆண்டு “டு நாட் ஸ்டாண்ட் சோ கிளோஸ் டு மீ” என்ற மற்றொரு கவிதை நூலும் வெளியிடப்பட்டது..2013ஆம் ஆண்டு, “ஈசி” என்ற ஏழாவது கவிதை நூல் வெளியிடப்பட்டது.  இதில் உள்ள கவிதைகளுடன் புகைப்படங்களும் இணைக்கப்பட்டிருந்தன. மேலும், இவர் இரண்டு பெங்காலி கவிதை நூல்களையும் எழுதியுள்ளார்: “சுல்டா எலோமேலோ” (2009) மற்றும் “ஏக்டி மனுஷேர் கோஜே” (2012). இந்த நூல்கள் இவரது கவிதைத் திறமையையும், தனிப்பட்ட அனுபவங்களையும் பிரதிபலிக்கின்றன.

### நாடகம்
சோம்சூக்லா 2006ஆம் ஆண்டு “காளி தியேட்டர்” என்ற நாடகக் குழுவை நிறுவினார். இவர்களின் முதல் நாடகமான “ஐ ஹாவ் கோன் மார்க்கிங்” மும்பையின் பிரித்வி அரங்கில் நிரம்பிய அரங்குகளில் அரங்கேற்றப்பட்டது. இவர் இரவீந்திர சங்கீதத்தை உலகளாவிய பார்வையாளர்களுக்காக புதுமையாக மாற்றிய முதல் கலைஞர்களில் ஒருவராகவும் அறியப்படுகிறார். 2007ஆம் ஆண்டு, மூன்று பெண்களை மையமாகக் கொண்ட “ஃப்ளாலெஸ்” என்ற நாடகம் மேடையேற்றப்பட்டது. 2008ஆம் ஆண்டு, “சம்டைம்ஸ்” என்ற நாடகம் கொல்கத்தாவில் வெற்றிகரமாக நடத்தப்பட்டது. அதன் பின்னர் 2009ஆம் ஆண்டு “டுனைட் ஐ கேன் ரைட்” என்ற நாடகத்தையும் தனது குழுவுடன் மேடையேற்றினார்.அவரது “வி டிரௌபதிஸ் அண்ட் சீதாஸ்” என்ற நாடகம் 2011ஆம் ஆண்டு சர்வதேச மேடையில் அறிமுகமானது. இவர் தொடர்ந்து “க்வீன் மண்டோதரி”, “ரோட்டி கப்ரா மகான்”, “ரேடியோ எபிக்” போன்ற பல நாடகங்களை அரங்கேற்றினார். 2013ஆம் ஆண்டு, “ஓ காந்தாரி, ஓ குந்தி!” என்ற அவரது நாடகம் மும்பையில் நடைபெற்ற கலை விழாவில் மேடையேற்றப்பட்டது.

### நடிப்பு
சோம்சூக்லா 2018ஆம் ஆண்டு வெளியான “ம்யூரல்ஸ்” திரைப்படத்தில் நடித்தார். இந்த படத்திற்காக அதே ஆண்டில் நைஸ் சர்வதேச திரைப்பட விழாவில் சிறந்த நடிகைக்கான பரிந்துரையை பெற்றார்.

### திரைப்படங்கள்
சோம்சூக்லா தன்னால் தானே கற்றுக்கொண்ட கலைத் திரைப்பட இயக்குநர் ஆவார். 2012ஆம் ஆண்டு “சாண்ட்காஸ்டில்” என்ற தனது முதல் முழுநீள திரைப்படத்தை உருவாக்கத் தொடங்கினார். அதன் பின்னர் பல திரைப்படங்களை இயக்கினார். இவரது திரைப்படங்கள் சர்வதேச அளவில் பாராட்டைப் பெற்றுள்ளன. அவை அமெரிக்காவில் உள்ள மரிலாந்து பல்கலைக்கழகத்தின் திரைப்படக் கல்வி பாடத்திட்டத்திலும் சேர்க்கப்பட்டுள்ளன. மேலும், இவரது படைப்புகள் அங்குள்ள முனைவர் பட்ட ஆய்வுகளிலும் இடம்பெற்றுள்ளன.அவரது பெயரில் “ஷோம் விருது” என்ற விருதும் அமெரிக்காவில் நடத்தப்படும் ஒரு திரைப்பட விழாவில் நிறுவப்பட்டுள்ளது. இது புதிய திறமைகளை கண்டறிவதற்காக வழங்கப்படுகிறது.அவரது “லைட் ராப்ஸ் மீ” என்ற திரைப்படம் இத்தாலியில் நடைபெறும் புகழ்பெற்ற திரைப்பட விழாவில் தேர்ந்தெடுக்கப்பட்டது.மேலும், லண்டனை மையமாகக் கொண்ட சர்வதேச திரைப்பட விழாக்களின் குழுவில் நடுவராகவும் நியமிக்கப்பட்டுள்ளார்.

## மேற்கோள்கள்

பகுப்பு:வாழும் மக்கள்
பகுப்பு:இந்திய எழுத்தாளர்கள்
பகுப்பு:நடிகைகள்